คำสั่งนายกรัฐมนตรีที่ 4/2549 เรื่อง การแต่งตั้งที่ปรึกษา เพื่อปฏิบัติการตามพระราชกำหนดการบริหารราชการในสถานการณ์ฉุกเฉิน พ.ศ. 2548

คำสั่งนายกรัฐมนตรี
คำสั่งนายกรัฐมนตรี
ที่ ๔/๒๕๔๙
เรื่อง
การแต่งตั้งที่ปรึกษา เพื่อปฏิบัติการตามพระราชกำหนดการบริหารราชการ
ในสถานการณ์ฉุกเฉิน
พ.ศ. ๒๕๔๘[๑]
 

ตามที่ได้มีการประกาศสถานการณ์ฉุกเฉินที่มีความร้ายแรงในเขตท้องที่จังหวัดนราธิวาส
จังหวัดปัตตานี และจังหวัดยะลา ลงวันที่ ๒๐ กรกฎาคม พ.ศ. ๒๕๔๘ และต่อมาได้มีประกาศ
เรื่อง
การขยายระยะเวลาการประกาศสถานการณ์ฉุกเฉินที่มีความร้ายแรงในเขตท้องที่จังหวัดนราธิวาส
จังหวัดปัตตานี และจังหวัดยะลา ลงวันที่ ๑๘ กรกฎาคม ๒๕๔๙ แล้ว นั้น

อาศัยอำนาจตามความในมาตรา ๗ วรรคสาม มาตรา ๘ แห่งพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ นายกรัฐมนตรีจึงมีคำสั่งดังต่อไปนี้

ให้ผู้บัญชาการทหารบก เป็นที่ปรึกษาในการปฏิบัติงานของพนักงานเจ้าหน้าที่ตามพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ และให้มีอำนาจ ดังนี้
๑. สั่งการ วางแผน อำนวยการ ประสานงาน เร่งรัด
กำกับดูแล ตรวจสอบ ติดตาม และประเมินผลการปฏิบัติงานของหัวหน้าผู้รับผิดชอบในการแก้ไขสถานการณ์ฉุกเฉิน
และพนักงานเจ้าหน้าที่ตามพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘ ทั้งนี้
ให้เป็นไปตามแนวทางที่รองนายกรัฐมนตรีผู้ได้รับมอบหมายจากนายกรัฐมนตรีให้กำกับการปฏิบัติงานตามประกาศสถานการณ์ฉุกเฉิน
และคณะกรรมการนโยบายเสริมสร้างสันติสุขจังหวัดชายแดนภาคใต้ (กสชต.) กำหนด

๒. พิจารณาปรับปรุงการบริหารจัดการของหน่วยงานที่ปฏิบัติงานตามพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ ให้เกิดการบูรณาการในงานด้านความมั่นคงและงานด้านการพัฒนา และสอดคล้องกับแนวทางที่รองนายกรัฐมนตรี
ผู้ได้รับมอบหมายจากนายกรัฐมนตรีให้กำกับการปฏิบัติงานตามประกาศสถานการณ์ฉุกเฉิน และคณะกรรมการนโยบายเสริมสร้างสันติสุขจังหวัดชายแดนภาคใต้
(กสชต.) กำหนด

๓. กลั่นกรอง และเสนอแนะแนวทางการจัดทำแผนงาน/โครงการและงบประมาณของหน่วยงานที่ปฏิบัติงานตามพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ ส่วนราชการ และองค์กรต่าง ๆ เพื่อให้เกิดการบูรณาการในการแก้ไขปัญหาในพื้นที่จังหวัดชายแดนภาคใต้อย่างเป็นระบบก่อนนำเสนอคณะกรรมการนโยบายเสริมสร้างสันติสุขจังหวัดชายแดนภาคใต้
(กสชต.) พิจารณาอนุมัติ

ทั้งนี้ ตั้งแต่บัดนี้เป็นต้นไป


สั่ง
ณ วันที่ ๒๗ กรกฎาคม พ.ศ. ๒๕๔๙
พันตำรวจโท
ทักษิณ ชินวัตร
นายกรัฐมนตรี



























สุนันทา/ผู้จัดทำ
๒๒
ตุลาคม ๒๕๕๒
กวินทราดา/ตรวจ
๒๖
พฤศจิกายน ๒๕๕๓


[๑]
ราชกิจจานุเบกษา เล่ม ๑๒๓/ตอนพิเศษ ๘๔ ง/หน้า ๑๖/๒ สิงหาคม ๒๕๔๙